Lâts di Fusinis

I doi lâts di Fusinis (todesc: Weissenfelser Seen, sloven: Belopeška jezera), che a son comprindûts intal teritori dal Parc naturâl dai lâts di Fusine a si cjatin a un dîs chilometris di Tarvis, dongje il confin cu la Slovenie; chescj doi lâts (clamâts Superiôr e Inferiôr) a son intune concje cun ator un imponent cercli di monts, di cui il plui visibil al è il Mangart.

La origjine dai lâts e je glaciâl, ven a stâi che a si son formâts dulà che a son restâts i rescj morenics che cui agns a àn blocât il scolament des aghis. Il lât superiôr si cjate a 929 metris di altitudin, cun mancul di 10 metris di profonditât e alimentât dome dai events atmosferics (ploie, nêf e v.i.); il lât Inferiôr, a 924 m di altitudin, al rive a 25 metris di profonditât e al è alimentât sot tiere di aghe che ven dal lât Superiôr; chest lât al à ancje un emissari, il Riul dal Lât. Dute la zone ator dai lâts e à une vivarose vegjetazion e faune, che le àn fate declarà aree protezude tal 1971.

Fusine